
Sažetak 


U suvremenoj literaturi se susreću različita prilazišta ekoetici. Obično se 
razlikuje plitka (shallow) i duboka (deept) ekologija. Cilj bi “plitke 
ekologije" bilo zdravlje i blagostanje. Najviša bi pak ekološka norma 
“duboke ekologije" bila vitalna potreba svega živoga koja ima prednost 
pred svim perifernim interesima. Obično se u klasične pozicije eko-etike 
ubrajaju biocentrizam, patocentrizam i holizam te iz tih pozicija miješani 
oblici. Moderne, pak, eko-etike žele u raspravi o propasti i spašavanju eko- 
sustava dohvatiti političko-pravni obzor današnjice. 


Autor se u svojoj raspravi priklanja klasičnom izvođenju etike (Aristotel) i 
zagovara umjereni biocentrizam koji filozofski, oslanjajući se na Kanta, 
ovako sažima: svi, i oni neosjetljivi organizmi, u analognom su smislu 
objektivni ciljevi, ili ciljevi po sebi. Oni su, dakle, subjekti ciljeva. U svojoj 
djelatnosti imaju za cilj sebe samoga te su, u tom smislu tu radi sebe. Kao 
samociljevi, organizmi nikada nisu isključiva sredstva za subjetktivne 
čovjekove ciljeve. Stoga ćudoredna ideja carstva ciljeva ne smije biti 
ogrančena samo na čovjeka nego mora uključiti i podljudske organizme, ako 
ne kao subjekte onda kao objekte ćudorednosti. 


Opasnost mogućeg kolapsa ekosustava i mnoštvo pokušaja spašavanja 
prirode (što god se podrazumijevalo pod tim izrazom) pridonijeli su u naše 
dane eksploziji različitih etika. Jedna se od takvih etika jednostavno naziva 
eko-etika. Što se smije, ili još bolje, što se treba očekivati od eko-etike? 
Može li ona liječiti ekološku krizu vremena? Postoji li još uopće bilo kakva 
šansa spasenja? Čini se da nad ekološkim razmišljanjem visi Damoklov mač 
pitanja: nije li ipak sve već prekasno? Mnogi drže da stojimo pred općom i 
neizbježnom katastrofom. Govor o kraju, o kraju svijeta i čovječanstva, 
današnjem čovjeku nije stran. Može se tako govoriti o beznađu pred 
stvarnosti ekološke katastrofe (Fuller, 1993.). 

Uđe li etičar u raspravu o ekologiji naići će na raznorodnost postavki i 
polazišta. Na jednoj su strani oni koji su protiv »moraliziranja ekologije (Liibbe, 
1987., 26 i sl.) na drugoj su pak strani oni koji tvrde da je u znanstveno— 
tehničkoj civilizaciji eko—etika od nezaobilazne važnosti. 


U suvremenoj literaturi se susreću različita prilazišta eko—etici. Spektar je 
ovih prilazišta to širi ako se uzme u obzir razlikovanje između jedne plitke 
(shallow) i jedne duboke (deept) ekologije (Carter, 328 i sl.). Cilj bi »plitke 
ekologije« bio opće zdravlje i blagostanje. Najviša bi pak ekološka norma 
»duboke ekologije« bila očuvanje vitalnih potreba svega živoga (Naess, Inquiry, 
93—100). Drugi govore o »klasičnim i modernim eko—etikama«. 


Obično se pod klasične pozicije eko-etike ubrajaju biocentrizam, 
patocentrizam i holizam te iz tih pozicija miješani oblici. Moderne pak eko— 
etike žele u raspravi o propasti i spašavanju eko-sustava dohvatiti političko— 
pravni obzor današnjice. 


1. Klasične pozicije ekološke etike 


Kratka povijest filozofske eko-etike potvrđuje da se filozofija poprilično 
kasno okrenula prema djelatno—relevantnom tematiziranju pri-rode. 


1.1. Biocentrizam 


U okvirima sve više i više destruktivnoga modela gospodarstva i tehnike 
prva ekološko-etička razmišljanja potječu tek iz ovoga stoljeća (Koprek, 1992, 
76). Bilo je to godine 1915. kada je njemački liječnik i misionar Albert 
Schweitzer za vrijeme vožnje parobrodom došao do središnje Afrike i 
obrazložio svoju etiku pozivajući se na »strahopoštovanje pred životom« 
(Schweitzer 1966, 180). Prema Schweitzerovom shvaćanju potrebno je s 
načelom strahopoštovanja utemeljiti i čovjekovu odgovornost prema životu. 
Poštivanje života je apsolutno i bez iznimke, jer život je naprosto svetinja. Iz 
čovjekove svijesti da je život »koji želi živjeti u središtu života koji želi živjeti« 
(Schweitzer 1966, 181). Tako je formulom o poštovanju života Schweitzer 
formulirao prvi i najširi stav filozofskog biocentrizma. Život, i to život svakoga 
i sviju, svega što je živo ima za čovjeka zapovjedni značaj. Takva etika nalaže 
ponašanje koje sa strahopoštovanjem pristupa svemu živome i izbjegava sve 
ono što život prezire ili uništava. 

Osloni li se na načelo poštivanja života, onda brzo nastaju problemi koje je 
nemoguće sakriti. Ne mogu se tu, kako je to sam Schweitzer uočio, nijekati 
posljedice koje se pojavljuju sve dok to načelo ipak ne relativiziramo ukazom 
na ljestvicu 1 hijerarhiju vrijednosti života. Da iz načela poštivanja života slijedi 

zabrana konzumiranja životinja u obliku hrane, za Schweitzera je sasvim jasna 
posljedica. Kako je u slučajevima u kojima ljudski život očito samo onda može 
biti održan kada se drugi život umjesto njega mora uništiti? Schweitzer je iz 
svoje liječničke prakse sam ukazao na bakteriološko inficiranje. Čovjekov život 
može samo onda biti spašen ako se unište bakterije. Predstavka da čovjek daje 
(žrtvuje) život da bi se spasio život bakterija, postaje potpuno apsurdno etičko 
načelo koje se sukobljava s načelom strahopoštovanja koje čovjek treba 
primijeniti na sebe samoga. 


1.2. Patocentrizam 


U uskom srodstvu s biocentrizmom je i patocentričko usmjerenje eko— 
etike. Ako je biocentrizmu ono »biti živ«, što daje smjer etičkoga djelovanja, 
onda se patocentrika odnosi samo na jedan specifično životni djelomični aspekt 
života, na patnju. Najranije i do danas najmjerodavnije patocentričke teorije 
potječu iz 18. stoljeća. Nastale su upravo iste godine u Londonu kada je u 
Parizu pala Bastillea. Riječ je o glavnom djelu J. Benthama »An Introduction to 
the Principles of Morals and Legislation«. U toj se knjizi Bentham udaljava od 
glavne struje prosvjetiteljske filozofije u tome što onome tko je subjekt morala 
kao nedostatni kriterij pokazuje tek samo udioništvo na umu. Udioništvo na 
umu za Benthama se čini kontingentna, i tek kao na jednu stranu usmjerena, 
čovjekova sposobnost. Etika utemeljena na načelima racionalnosti ne daje, s 
gledišta engleskih utilitarista, odgovor na pogrešno postavljeno pitanje. Kako bi 
trebalo glasiti ispravno pitanje, to formulira Bentham u jednoj primjedbi u 17. 
poglavlju svoje knjige »An Introduction...« ovako: »The question ist not, Can 
they reason? nor Can they talk? but Can they suffer?« Tako Bentham nije 
položio samo temeljni kamen za etiku životinja na koju se pozivaju mnogi 
etičari današnjice, nego i za jednu patocentričku eko—etiku. Prema tome, 
čovjekovo bi djelovanje trebalo uzeti u obzir ne samo drugoga čovjeka, nego i 
čitavu prirodu ukoliko ona može osjećati. Ta je misao u interpretaciji 
Banthamove teze ponovljena i zastupana u različitim oblicima, primjerice, kao 
etika sućuti u Schopenhauera ili kao utilitaristički proračun interesa u filozofiji 
P. Singera. Singerova kritika »specijecizma« (s tim pojmom on označava svaku 
samo čovjekovu sposobnost utemeljenja i veže ga uz pojam rasizma! — Singer 
1989., 70 sl.) ne želi da opseg etike završi samo na čovjeku. Granice morala ne 
određuje um nego patnja. 

Ako je na taj način priroda usmjerena na princip pathosa onda se to događa 
uz veliku cijenu: striktno slijeđenje temeljnoga načela jednakosti, ne može bez 
priznavanja pretpostavki vrijednosti isključiti stav da je čovjek protiv prirode. U 
ekstremnom slučaju to može značiti da čovjekovom dobrom osjećanju ne treba 
dati veću zaštitu nego li prirodi. 

1.3. Holizam 


Ako se na etička usmjerenja prema patnji i prema životu gleda kao na 
samovoljne i na kraju neutemeljene teze, onda to dovodi do daljega proširenja 
područja etičkog važenja, naime do jednog cjelovitog i obuhvatnog prostora 
etike — do holizma. Različite se holističke etike slažu u tome da ne priznaju 
ekskluzivne granice etičkoga značenja. Analogno prema političko—teoretskoj 
raspravi, koja određene oblike isključivosti shvaća kao diskriminiranje i prema 
tome označava politički nekorektnima, treba i za holističku poziciju svako 
isključenje iz sfere etičkoga prostora označiti samo kao etički nekorektno. Ne 
samo oni koji mogu patiti, ne samo živa priroda, nego i priroda u svojim 
granicama, prirodno posjeduje etičko važenje. Holizam pokušava, kako je to 
formulirao Arne Naess, misliti »dublje« te prirodu ne vrednovati samo 
izolirano, nego su—misliti čovjeka u prirodi (Naess, 1989.). Takva »duboka 
ekologija« revidira novovjekovno podvajanje svijeta i donosi holističku nadu da 
se u teoretskom kontekstu čovjek i priroda dovedu do jedinstva. Polazeći od 
vrlo širokog shvaćanja pojma prirode, koji se proteže od pojedinačnog bića do 
globalnih ekosustava, Naess se zauzima za zaštitu prirode kao osiguranje 
njezina samorazvoja. 


Ista se misao, da je čovjek dio prirode, opaža i u filozofiji Klausa Michaela 
Myer-Abicha. Covjek, kao jedan u tom pogledu posebno osposobljeni dio 
prirode, treba tu prirodu dovesti do »izričaja« (Meyer—Abich 1984., 99). 


S takvim zahtjevnim metafizičkim pretpostavkama, holizam, prema 
mnogima, podiže preponu za sporazum i time ograničuje svoju uporabivost kao 
etička sveoubuhvatna teorija. 


1.4. Miješani oblici 


Biocentrizam, patocentrizam i holizam ne zastupaju se samo u čistim 
oblicima, kako smo ih opisali, nego se prepoznaju i u međusobnim 
mješavinama. Takav miješani oblik zastupa R. Spaemann. On polazi od 
biocentrizma i teološki ga oplemenjuje. Respektiranje živoga kao vrijednosti, 
Spaemanna dovodi do etike »strahopoštovanja« koja svoje utemeljenje može 
pronaći samo u »religioznom odnošenju prema prirodi« (Spaemann 1980., 198). 


Sličan miješani oblik predstavlja 1 etika jednoga od tvoraca bioetike H. 
Jonasa, autora poznatoga djela »Princip odgovornost«. Jonas se drži i nestorom 
njemačke ekološke etike. Jonas biocentrizam proširuje  teleološki. Ta 
teleologija, iz pretpostavljene samorealizacije živoga unutar etike prirode, 
oblikuje moralne dužnosti. Priroda ima ciljeve. A budući da ih ima može ih 1 
opravdati. (Jonas 1979., 146. i 154 sl.) Za sve je pak odgovoran samo čovjek. 

2. Moderne pozicije ekološke etike 


Svi do sada predstavljeni pokušaji eko-etike imaju zajedničku ideju 
kritičkog odbijanja naglašeno — antropocentričkih etika. — »Bezobzirni 
antropocentrizam« (Jonas 1979, 95), tako Jonas zašiljeno izražava prošireno 
uvjerenje, do sada je označavao sve dosadašnje etike. Time se traži utemeljenje 
jedne nove etike. 


Antropocentrici odbacuju prigovor da su sa svojim razmišljanjem 
pripremili put propasti svijeta. Naprotiv. Tako primjerice John Passmore, u 
neantropološkim eko—etikama, prepoznaje stare i uvijek nove pokušaje da se 
racionalizam potisne u prilog iracionalizma i misticizma. I iz toga dolazeći 
prividno bezopasni pokušaji da se poboljša stanje prirode pred čovjekom nije 
moguće obraniti od napadaja protiv moderne i prosvijetljene kulture mišljenja. 
Tako govor o svetosti prirode manje jača prirodu nego što slabi čovjeka kao 
kritički autonomni subjekt. Upravo na toj kritičkoj kompetenciji morat će se u 
budućnosti uvijek više i više zahtjevati (Passmore 1980., 211 sl.). Passmore se 
stoga, da bi se izliječila ekološka kriza, zalaže da se napusti sve ono što 
ograničuje čovjekovu poziciju. On odbija svaki pokušaj nove etike. Dostatnim 
drži klasičnu antropocentričnu etiku koja, za njega, nije nužno destruktivna. U 
njoj je moguće pronaći dostatni program utemeljenja ispravnoga stava prema 
prirodi. Prema Passmoreu, treba zadržati oboje: prirodu koja prije svega čini 
mogućim bitak čovjeka i slobodu koja iz toga nastaje. 


Na njemačkom govornom području s Jonasom, Spaemannom i Meyer— 
Abichom u porastu su antropocentrički kritičke eko-etike. Tek je posljednjih 
godina uočljivo okretanje ravnoteže. To je posljedica toga što su stariji autori, 
okrenuti politici 1 socijalnoj filozofiji, prepoznali izazov ekološke problematike 
te su ekološku etiku integrirali u svoja djela. Mlađi su pak autori uključeni u 
raspravu oko eko-etike i nisu toliko opterećeni kritikom antropocentrizma. 
Među starije treba ubrojiti primjerice Karla-Otta Apela, Jiirgena Habermasa i 
Otfieda Hoffea, a među mlađe Heinera Hastedta, Angeliku Krebs i Martina 
Seela. 


Antropocentrika razvija normativni spoj za čuvanje prirode kao općenito i 
njezin status iz perspektive čovjeka odnosno relacije prema čovjeku. Prema 
tome priroda uvijek dolazi samo na subjekt konstituirajući način. Za praktičnu 
etiku u prirodno relevantnoj namjeri to može u potpunosti sadržavati normu za 
njegu i obrađivanje prirode, a sve to uvijek samo kao rezultat čovjekova etičkog 
izbora. Za antropocentrizam je priroda prema tome, kako to Apel kaže, »kao 
eko-sfera čovjeka funkcionalni sustav jednakosti čije se razaranje dotiče uvjeta 
života samoga čovjeka« (Apel 1988., 181). 

3. Sustavi utemeljenja 


Frontovi u ekološko-etičkoj raspravi, na jednoj strani biocentrizam, 
patocentrizam i holizam, a na drugoj pak antropocentrizam, kako smo 
primijetili, mogu se zapravo svesti na dvije velike misaone tradicije. Jednu 
možemo nazvati klasičnom, a drugu modernom (usp. Steinvorth 1990, 57 sl.). 
Prema tome, klasični su tipovi etike takvi koji se u svojem postupku utemeljenja 
odnose na subjektu izvanjske i kao nepromjenjivo mišljene instance. Sukladno 
tome, biocentrizam, patocentrizam i holizam vuku svoje vlastito važenje teorija 
neposredno iz prirode. Nadalje, za klasičnu etiku, koja želi štete znanstveno— 
tehničke civilizacije normativno usmjereno izbjeći, vrijedi da veliki broj 
uzročnika takvih šteta usmjerenih od etički orijentiranog individuuma prema 
etički usmjerenom kolektivu. Takav se program utemeljenja ne može moderno 
postići po normi konstruiranoj moći subjekta, nego samo predmoderno uz 
pomoć materijalne moralne teorije, koja je u konkretnom slučaju nošena od 
»prirode«, pri čemu je taj pojam u pravilu drži u nereflektiranoj praznini. 


Moderna se etika, naprotiv, temelji subjekt-imanentno. Prema riječima 
Heinera Hastedta, moderno znači: »što vlastita mjerila stvara iz sebe samoga, 
(..) predmoderni su pak svi oblici utemeljenja, koji direktnu utemeljujuću 
funkciju pripisuju tradiciji, božanskoj instanci, partiji, kozmosu ili prirodi« 
(Hastedt 1991., 225). Subjekt-imanentno utemeljena etika je više (kao kod 
moderne etike diskursa!) ili manje (kao kod Kanta!) dinamička i liberalistička. 
Za razliku od klasičnih etika, moderne se etike udaljavaju od same prakse i 
ostaju manje više teoretske. 


4. Antropocentričko ili biocentričko utemeljenje ekološke etike? 


Čovjekova iskonska potreba da se oslobodi materijalne oskudice i poveća 
materijalno bogatstvo te da osigura i afirmira svoj život, uvijek je bila onaj 
zamjetljivi izraz stalne težnje za podčinjavanjem prirode i ovlada-vanjem 
vlastitog života. No, i u tim okolnostima čovjek je pred apsolutnim zahtjevom da 
svojim djelovanjem u svoj svijet i život unese smisao (Koprek, 1992., 76). To je 
njegova moralna odgovornost, koja među ostalim, ima odlučiti i o tome hoće li 
čovjek tehničke epohe napraviti sve što može. 


Ekspanzija znanosti i tehnike, i s time povezano uvećavanje čovjekove moći, 
nije uzrokovala samo duboke promjene u prirodi, nego je postala 1 apel (možda 
prvotno tek samo unutar filozofije) za promjenu čovjekove svijesti, njegovih 
temeljnih stavova prema svijetu, budućnosti i vlastitoj odgovornosti. Svijet je, 
kako je to E. Husserl ispravno pokazao, bitno u odnosu prema sposobnosti 
sintetizirajuće svijesti i ne smije se objektivistički izobličiti. Srž tih temeljnih 

stavova tvori svijest moralne odgovornosti. Covjek, naime, treba opravdati svoje 
ponašanje, u smislu integracije u širi smisleni obzor. U tom se smislu danas 
raspravlja o antropocentrizmu ili biocentrizmu eko-etike. 


Radikalni antropocentrizam J. Passmorea, kako smo vidjeli, zastupa tezu 
prema kojoj čovjek nije samo jedini subjekt moralnosti, nego i njezin jedini 
objekt. Primjer je za to Kantova dihotomija između osoba i stvari, prema kojoj 
su samo i isključivo umna bića, osobe, ciljevi po sebi, sva pak druga bića tek 
stvari i sredstva (Kant, A IV 428). U tom smislu, radikalni antropocentrici drže 
da je zaštitu životinja i biljaka moguće utemeljiti tek samo antropološki (Patzig, 
1983.). Ne postoji, dakako, nikakva dužnost koja po sebi treba štititi biljke i 
životinje (Passmore, 1980., 101-110). 

Zagovaratelji radikalnog antropocentrizma u filozofskoj eko—etici ustaju 
protiv biocentrizma u kojem prepoznaju ugrožavanje i rušenje zapadne tradicije u 
kojoj ima prednost osoba i znanstveno-tehnička racionalnost. Biologizam je za 
njih primitivizam, misticizam, fatalizam, neprijatelj naspram znanosti te u 
konačnici nekritička metafizika (Passmore, 1980, poglavlje 7; Watson, 1983., 
245—256; Attfield, 1983.; Birnbacher, 1986., 57—64). 


Držim da se treba distancirati od takvoga radikalnoga antropo—centrizma i 
još jednom trijezno ispitati biocentričku poziciju. Što antropocentrizmu 
prigovaraju biocentrici? Središnji je prigovor biocentrika protiv antropocentrike 
specijecizam, koji isto tako treba zabaciti kao rasizam i seksizam, a koji je u 
tome da čovjekovi interesi imaju prednost pred izvanljudskom prirodom 
(Singer, 1976.1 1979.). 

Biocentrici u svojoj radikalnoj verziji tvrde, kao primjerice S. Hampshire, da 
je prirodni poredak u cjelini »objekt bezuvjetnih interesa i bezuvjetnog poštivanja 
koje označavamo kao moralno« (Hampshire, 1983., 99). Po njihovom mišljenju 
nema nikakve razlike umire li drvo ili čovjek te obrazlažu da u oba slučaja umire 
živo biće koje se vraća u zemlju. Stoga se Meyer-Abich pita kako to da 
»umiranje« drveta nema etičke konotacije. On drži da priroda u nama misli i 
osjeća (Meyer—-Abich, 1984., 109). Čovjekova sloboda nije ništa drugo do sloboda 
prirode. Još se jasniji pojam radikalnog biocentrizma može pronaći u P.W. 
Taylora. (Taylor, 1981., 197-218; 1983., 237—243; 1984., 149—160). 

Nema sumnje da se od takvoga radikalnog biocentrizma treba ograditi. 
Osobno se priklanjam tezi umjerenog biocentrizma koji se usredotočuje na 
višeznačno značenje riječi »život«. 

Život biljke je drukčiji nego li čovjekov život. Kako onda mogu Taylor, 
Hampshire i Meyer-Abich za oba slučaja zahtijevati bezuvjetno moralno 
poštivanje? Mogu, jer zastupaju Spinozinu metafiziku te tako niječu analogiju 
pojma života. Različiti su oblici života prema toj metafizici izraz (natura 

naturata) životne sile (natura naturans) koja se kao cjelina nalazi u svima. Ne 
želimo kritizirati tu Spinozinu poziciju. Istina je da etika može dovoditi do 
metafizike. No, ona treba, da bi osigurala što veću konzistentnost (u tome se 
slažem s Patzigom — Patzig 1983., 6 i sl.), ostati škrta u metafizičkim izrazima. 
Trebamo, dakle, pitati nije li izravne dužnosti, s obzirom na neosjetilnu prirodu, 
moguće utemeljiti i s manje metafizike? I tu je važno da ne izgubimo iz vida 
analogiju pojma života. U tu se svrhu utječemo klasičnoj Aristotelovoj misli i 
nekim suvremenim izvodima. 


Za Aristotela je život bitak življenoga (Aristotel, II 4, 415 b 13). U naše je 
vrijeme H. Jonas preuzeo tu Aristotelovu ontologiju organizama i istaknuo 
njezino značenje za eko-etiku. Jonas tumači život uz pomoć opisnog pojma 
slobode. On primjećuje da se na razini vegetativnoga života, sloboda pokazuje 
u fenomenu izmjene tvari (Jonas, 1973., 123). Potreba nekoga organizma je 
oblik intencionalnosti. 


Umjerenu biocentričnu tezu u eko-etici možemo ovako sažeti: svi, i oni 
neosjetilni organizmi, da se poslužimo Kantovom terminologijom, u analognom 
su smislu objektivni ciljevi, ili ciljevi po sebi. Oni su, dakle, subjekti ciljeva. U 
svojoj djelatnosti imaju za cilj sebe samoga te su, u tom smislu, tu radi sebe. Kao 
samociljevi, organizmi nikada nisu isključiva sredstva za subjetktivne čovjekove 
ciljeve. Stoga Kantova ćudoredna ideja carstva ciljeva ne smije biti ograničena 
samo na čovjeka nego mora uključiti i podljudske organizme, ako ne kao subjekte 
onda kao objekte ćudorednosti. Biocentrička se teza služi analognim pojmom 
samociljnosti, odnosno cilja. 


Jamačno je da antropocentrizam i biocentrizam vode u mnogim sadržajnim 
pitanjima do istih zaključaka i zahtjeva. Za biocentričku je poziciju važna 
promjena u držanju. Etika se ne iscrpljuje u tome da utemeljuje norme. Ona 
posreduje i etos, emocionalno držanje koje motivira da se ispravno i čini. Zato nije 
dostatno isključivo estetsko odnošenje prema prirodi. Opasnost je da se odnošenje 
prema prirodi svede na stvar subjektivnog ukusa. Biocentrička teza zahtijeva stav 
koji polazi od estetičke (Brenner, 1996.) prema ontološkoj vrijednosti prirode koju 
ona priznaje i vrednuje. Na mjesto mišljenja koje je u prirodi samo sredstvo za 
zadovoljenje ljudskih interesa, treba stupiti model kooperacije i suživota. Čovjek 
treba prirodu na taj način uzeti u obzir tako da je pritom dorastao i njezinim 
ciljevima. Jer, čovjek je biće zajedništva, biće upućeno na druge (Platon, 369bc). 
Ekološka nas kriza prisiljava da pogledamo i u ljudsko zajedništvo. Trebamo 
uvidjeti da u velikoj mjeri ovisimo i o drugim organizmima te tako priznati njihov 
prinos za nas ukoliko uvažavamo njihove interese i potrebe. Time nije ugrožena 
čovjekova povlaštena pozicija nego upravo istaknuta. 

Biocentrizam koji zagovaramo ne znači naturalizam jer je tu ostalo istaknuto 
razlikovanje između subjekta i objekta moralnosti. Time što čovjek poštuje ciljeve 


38 


Ivan Koprek, EKOLOŠKA ETIKA 





prirode i u njoj vidi partnera, na dulju stazu može značiti da snosi odgovornost i za 
sebe samoga. 


Čovjek je »a part of nature«, dio prirode. On ne postoji »apart from 
nature«, izdvojeno od prirode (O'Briant, 1974., 79). Kao duhovno, tjelesno biće 
on je dio prirode i kao takav određen zakonima materijalnoga života. U tom 
smislu, umjereni biocentrički stav pripada i umjerenom  holizmu i 
antropocentrizmu. 


Izvan svake sumnje je da je samo čovjek moralno biće, biće obdareno 
slobodom. Na to je upozorio G.J. Warnock, razlikujući između »moral agent« i 
»moral patient« (Warnock, 1971., 148 1 sl.; Frankena, 1979., 3-20). Čovjek je, 
kao nositelj osobne odgovornosti, subjekt morala i adresat moralne dužnosti, tj. 
on je jedini »moral agent«. Druga živa bića zemlje dotaknuta su i doticana 
čovjekovim moralnim dobrim ili zlim djelima i propustima. Utoliko su i oni 
»moral patient(s)«, trpnici, bolnici i oprezno rečeno »objekt moralnosti«. 


Istaknuti analogni način govora o moralnom statusu ili zahtjevu subhumanih 
živih bića usmjeruje pozornost na moralne dužnosti čovjeka u ophođenju s njima, 
što znači — čovjekova odgovornost u prirodi, a ne samo pred prirodom. Čovjek 
posjeduje ciljeve i potrebe izvanljudske prirode koje treba odvagivati i tako 
donositi moralne odluke. On se mora poslužiti prirodom tako da je uzme kao cilj 
koji treba biti primjeren njezinim ciljevima. 

Za rečeno se mogu navesti primjeri čovjekove dužnosti prema životinjama. Po 
tome nisu dopuštene »kasarnizacije« i mučenja životinja. Čovjek je moralno 
obvezan da se pobrine za njihov dostojan smještaj i prehranu. Nije dopušteno 
mučenje životinja, jer i životinje osjećaju i pate. I tema pokusi na životinjama, koja 
je u naše dane ponovno u središtu pozornosti, može biti pokazatelj umjerenog 
biocentričkog, holističkog, odnosno  antropocentričkog stava. Pokusi na 
životinjama mogu se iz čovjekova obzora opravdati u smislu istraživanja neke 
bolesti. Traži se, dakle, opravdanost i hitnost humanog cilja, ali i to da pokusi ne 
budu bolni. Pokusi na životinjama iz puke samovolje, znatiželje ili radi luksusa (za 
proizvodnju nepotrebne robe ili isprobavanje kozmetičkih preparata) nisu etički 
dopustivi. Tu je interes života subhumanih živih bića hitniji i važniji nego ljudski 
interesi i želje. Treba, dakle, zamijetiti da je s polazišta umjerene biocentričke eko— 
etike moguć zahvat u život životinja, ali da mora etički biti utemeljen strogim 
kriterijama. Čovjek treba dokazati opravdanost pokusa nad životinjom. Tako s 
gledišta umjerenih biocentrika, drukčije nego kod Meyer-Abicha, Hupshirea i 
Taylora, nije isključena antropocentrika nego je, dapače, još jasnije istaknuta. 

U svakom slučaju moderna ekološka etika ostaje tako dugo nepotpuna dok 
joj ne uspije njezin normativni skelet nadopuniti smislom. Pritom slijedimo već 
prije izrečenu misao da etika treba ostati škrta u metafizičkim iskazima i 

izvodima. Smisao je u etici življen i shvaćen u onome što se nakon antike može 
označiti: dobar život. Dobar život ne traži i ne teži za brzom srećom i lakim 
uspjehom nego za onim što anticipirani pogled u cjelinu može učiniti uspjelim. 
Normativna etika koja bi taj smisao za dobar život omalovažavala, sama bi se 
dovela u propast. 

U tom smislu držim da ekološka etika mora ostati trajna teorija koja će 
uspijevati etablirati onakav pojam djelovanja koji će se moći uklopiti u globalni 
model dobroga življenja. Etički oblik života koji bi to mogao učiniti (ostvariti) 
ne treba etika tek iznaći, on je već opisan u Aristotelovoj Nikomahovoj etici. 

Čovjek svakako djeluje etički ako u obzoru bitka, u strahopoštovanju i 
dobrohotnoj ljubavi, osmišljava život. U tom smislu i njegova odgovornost ovisi 
o dohvaćanju smisla. No, na određeni način smisao prethodi čovjeku. On ga 
nalazi dok je u njemu pozivan da ga i sam ostvari, da ga u svijetu očuva. Tome 
treba pripomoći i filozofija koja treba čovjeka podsjećati na to da mu je dobro 
živjeti. Možda je filozofija u toj zadaći mnoge i razočarala. Zajamčeno je ipak 
to da ona već svojim imenom (mudroljublje) na to poziva i obvezuje. 

SUMMARY 


Ivan Koprek, Ecological ethics 


There are different approaches to the eco-ethics in contemporary literature. 
We usually differ the shallow and the deep ecology. The aim of the shallow 
ecology is health and welfare, whereas the final aim of the deep ecology is the 
need for life of all creation and it's preference to all minor interests. Eco-ethics 
usually includes the following terms: biocentricity, pathocentricity, holism or 
their compound forms. Modern eco-ethics try to reach political and legal 
horizon of contemporary world by discussion on destruction and preserving of 
eco-systems. The author prefers the classic explanation of ethics (Aristotel) and 
advocates a moderate bio-centricity. Relying on E. Kant, he philosophically 
explains it in the following words: all beings, even those insensible in an 
analogue way, present objective aims, as they are aims to themselves. 
Consequently, they are subjects of aims. They themselves are the aim of their 
activities and in that sense they exist for themselves. Being self-aimed, the 
organisms never are exclusive means for man's subjective aims. Therefore the 
moral idea of the empire of aims shouldn't be limited to a man only. It also has 
to include subhuman organisms, if not as subjects, than as moral objects. 

